হবিগঞ্জের চুনারুঘাট সরকারি কলেজে ছাত্রদলের দুই গ্রুপের সংঘর্ষে মহিলাসহ ৬ জন আহত হয়েছে। গতকাল সোমবার কলেজ ক্যাম্পাসে ছাত্রদল নেতা  আব্দুল মান্নান রুমন গ্রুপের নেতা-কর্মীরা মিছিল বের করে। এ সময় তারা ছাত্রদল নেতা তৌফিকুল ইসলাম গ্রুপের কর্মী একাদশ শ্রেণীর ছাত্র বেলাল হোসেনকে (১৮) তাদের মিছিলে যাওয়ার জন্য টানা হেঁচড়া শুরু করে। এক পর্যায়ে আব্দুল মান্নান গ্রুপের নেতা-কর্মীরা বেলালকে ছুরিকাঘাত করে। গুরুতর আহত অবস্থায় বেলালকে চুনারুঘাট হাসপাতালে ভর্তি করা হয়েছে। এর জের ধরে তৌফিকুল ইসলাম গ্রুপের নেতা-কর্মীরা মান্নান গ্রুপের কর্মী নয়ানী গ্রামের শরীফের (২০) বাড়িতে হামলা করে। হামলায় শরীফ (২০) ও তার মা মিনারা খাতুন (৪০) গুরুতর আহত হয়। তাদেরকে  হবিগঞ্জ সদর আধুনিক হাসপাতালে ভর্তি করা হয়েছে। এ নিয়ে চুনারুঘাট পৌর শহরে ছাত্রদলের দুই গ্রুপের মহড়া চলছে। যে কোন সময় রক্তক্ষয়ী সংঘর্ষের আশঙ্কা রয়েছে। শহরে পুলিশ মোতায়েন করা হয়েছে।